text: Slut med det gode vejr
  29 maj 2012 kl. 07.13
  Nu kommer gråvejr og regn.
  Det gode pinsevejr afløses nu af gråvejr og noget regn.
  - Det er skiftedag i dag. Det begyndte allerede i løbet af natten til tirsdag, da en koldfront passerede ned over landet, og det giver temmelig skyet vejr, siger meteorolog ved DMI Klaus Larsen til ritzau.
  - Vi får ikke en stor mængde nedbør i forbindelse med fronten. Men det betyder kraftigere vind, og noget køligere temperaturer, der ligger omkring 10 grader lavere, end det vi lige har haft, siger Klaus Larsen.
  - Når vi kommer hen mod weekenden, ser det desværre ud som om, der kommer en del byger. Især torsdag og fredag ser det ud som om der kan komme tordenbyger, siger Klaus Larsen.
  